АҞӘА, цәыббра 14 – Sputnik. Аԥсны ахада Рауль Ҳаџьымба Атәылахьчара аминистрраҿы аусутә еилацәажәара мҩаԥигеит. Иалацәажәан Аиааира Амш аҽазыҟаҵарақәа рызҵаара.
"Ԥхынгәы 6 2018 шықәса инаркны имҩаԥган апарад аколлонақәа рҽазыҟаҵарақәа 10, — Ахақәиҭра ашҭаҿы. Аныҳәатә уснагӡатәқәа раанӡа аҽа 2 ҽазыҟаҵарак мҩаԥгахоит", — иҳәеит Кьышьмариа.
Рауль Ҳаџьымба иазгәеиҭеит аусбарҭа аусура Аԥсны атәылахьчаратә лшара иазырхазароуп ҳәа.
"Ҳара агәадура ҳнаҭоит ар рымаҭәа рышәҵаны атәыла ианааҭахха ахьчара иазыхиоу ауаа ахьҳамоу. Ҳара ԥхьаҟагьы атәылахьчара арӷәӷәара хықәкны иҳамазароуп. Иҭахаз рыхьӡала, Аԥсны уаҵәтәи ахьӡ амшала ҳара иҳалшо зегь ҟаҳҵароуп ҳҳәынҭқарра шәарҭа амамкәа иҟаларцаз", — иҳәеит иара.
Ҳаџьымба асолдаҭцәеи аофицерцәеи ирҭаз азҵаарақәа рҭак ҟаиҵеит. Далацәажәеит Шьамтәылатәи Арабтә республикахь рцара.
"Шьамтәыла иахьа аҭагылазаашьа акыр иуадаҩуп. Ус шакәугьы ҳара атәыла аҳаракыра ду аманы иаҳдырбеит. Иаҳбеит ҳалала атәыла ажәлари анапхгареи аӡәыкны ишыҟоу. Иаӡәыкны иҟоуп ирымоу ахықәкқәа рынагӡаразы. Уи ахықәкы ишазнеиуагьы агәра умгарц залшом. Уахи-ҽни еиҭашьақәдыргылоит еилаԥыххаау ақалақьқәа, ақыҭақәа" ҳәа еиҭеиҳәеит Ҳаџьымба.
Иара иазгәеиҭеит аделегациа раԥхьатәи амш аҽны рнапы шаҵарҩыз аиҩызареи аусеицуреи рзы Аиқәшаҳаҭра. Уи ашьҭахь анапы рыҵаҩын аекономиказы аҳәынҭқаррабжьаратә еиқәшаҳаҭрақәа ҩба.
"Шьамтәыла ҳаизыҟазаашьақәа рырҿиара аҭахуп. Урыстәылеи Шьамтәылеи реимадаразы ҳамшынтә баӷәазақәа ахрархәара акраҵанакуаны ирзыҟоуп. Шьамтәылатәи абизнес акәзар аԥсы ҭоуп, аусурагьы ааннамкылеит аибашьра шцогьы. Уи ус шакәыз унарбон Дамассктәи жәларбжьаратәи ацәыргақәҵа", — иҳәеит ахада.
Иара убасгьы еиҭеиҳәеит Аԥснытәи аделегациеи кавказтәи адиаспореи шеиԥылаз.
"Дамаск ауааԥсыра иаҳзеиҭарҳәон ҳашьцәа абџьар шьҭыхны Шьамтәылатәи адгьыл рыԥсадгьылк еиԥш иԥхьаӡаны ишырыхьчо. Ҳџьынџьуаа активла Шьамтәыла аԥсҭазаара иалахәуп, ахьӡ ду рымангьы иҟоуп", — иҳәеит ахада.
Шьамтәыла Аԥсны Аҳәынҭқарра ахьыԥшымра шазханаҵаз рыланаҳәеит 2018 шықәса, лаҵара 29 рзы.
Цəыббрамза 4 рзы Аҧсны Аҳəынҭқарра Ахада Рауль Ҳаџьымба официалтə ныҟәарала Шьамтəылатəи Арабтə Республика даҭааит.
Аҧсны Аҳəынҭқарра Ахада напхгара ззиуа аделегациа аилазаараҿы иҟоуп: Аҧыза-министр Геннади Гагəылиа, Ахада Иусбарҭа анапхгаҩы Беслан Барцыц, Ашəарҭадара Ахеилак амаӡаныҟəгаҩ Муҳаммед Кьылба, Адəныҟатəи аусқəа рминистр Даур Ақаҩба, Атəылахьчара аминистр Мираб Қьышьмариа, Аекономика аминистр Адгəыр Арӡынба.